Predkladacia správa

Žiadateľom o poskytnutie investičných stimulov v súlade so zákonom č. 565/2001 Z. z. o investičných stimuloch a o zmene doplnení niektorých zákonov (ďalej zákon o investičných stimuloch) je spoločnosť OSRAM Slovakia, s. r. o. (ďalej ako „Spoločnosť“) so sídlom Komárňanská cesta 7, 940 93 Nové Zámky, zapísaná v Obchodnom registri Okresného súdu Nitra, vložka č. 15/N. Spoločnosti bolo pridelené IČO 00 613 797. Žiadateľ podal dňa 27. novembra 2003 na Ministerstvo hospodárstva SR aktualizovanú žiadosť o poskytnutie investičných stimulov na investičný projekt – výstavba AM haly, ktorá sústreďuje výrobu žiaroviek pre automobilový priemysel.

Plánovaná investícia vo výške 380 mil. Sk bude zameraná na obstaranie dlhodobého hmotného majetku. Projekt bude finančne zabezpečený vlastnými finančnými prostriedkami a cudzími zdrojmi. Maximálna výška štátnej pomoci schválená Úradom pre štátnu pomoc je 27,9 % diskontovaných oprávnených nákladov a nesmie presiahnuť sumu 92,6 mil. Sk.

Investičný projekt je rozšírením a modernizáciou existujúcej výroby, zahŕňa stavebnú a strojno-technologickú časť: Výstavbu AM haly (sústreďuje výrobu žiaroviek pre automobilový priemysel), ďalej je odsúhlasená modernizácia výrobných liniek autožiaroviek, ktoré musia od roku 2005 spĺňať nové ekologické normy EÚ. Umožní to vyrábať žiarovky bez obsahu olova a upevniť dodávateľské postavenie na náročnom trhu prvoosadených žiaroviek – OEM.

Spoločnosť OSRAM Slovakia, a. s. vo svojej prvej žiadosti z 20. 12. 2002 žiadala o poskytnutie daňových úľav vo výške 57 mil. Sk, príspevkov na vytvorené pracovné miesta vo výške 53 mil. Sk a príspevkov na vzdelávanie vo výške 6 mil. Sk. Aktualizovaná žiadosť zo dňa 27. 10. 2003 uvádza formu štátnej pomoci vo výške 72 mil. Sk, príspevky na vytvorené pracovné miesta vo výške 21 mil. Sk a príspevky na vzdelávanie vo výške 2 mil. Sk.
	Vzhľadom na to, že od 1. februára 2004 nadobúda účinnosť zákon č. 5/2004 Z. z. o službách zamestnanosti a tento zákon neupravuje samostatne nástroje aktívnej politiky trhu práce, smerované k príjemcovi investičných stimulov, nie je možné uplatňovať investičné stimuly podľa § 84a a § 93a zrušeného zákona č. 387/1996 Z. z. o zamestnanosti v znení neskorších predpisov. Žiadatelia sa môžu v súlade so zákonom č. 5/2004 Z. z. o službách zamestnanosti so svojimi žiadosťami o poskytnutie príspevkov na vytvorenie pracovných miest obrátiť na MPSVR SR.

	Dňa 30. apríla 2004 sa uskutočnilo stretnutie p. Pavla Ruska, ministra hospodárstva SR a zástupcov MH SR, MPSVR SR, MF SR so zástupcami spoločnosti OSRAM Slovakia, a. s.. Na pracovnom stretnutí sa dohodla výška poskytovanej štátnej pomoci vo výške 70 mil. Sk.
Ministerstvo hospodárstva Slovenskej republiky v súlade so zákonom č. 565/2001 Z. z. o investičných stimuloch a o zmene a doplnení niektorých zákonov a Vyhláškou MH SR          č. 235/2002 Z. z., ktorou sa stanovujú podrobnosti o náležitostiach žiadosti o poskytnutie investičných stimulov, spracovalo návrh na poskytnutie investičných stimulov a predložilo      na schválenie Úradu pre štátnu pomoc. K žiadosti bol vypracovaný odborný posudok SARIO, š. p. o. Bratislava. Spoločnosť dosiahla celkom 183,6 bodov, čím bola odporučená na ďalšie konanie.
	Úrad pre štátnu pomoc v súlade so zákonom č. 231/1999 Z. z. o štátnej pomoci v znení neskorších predpisov listom zo dňa 22. 1. 2004 pod číslom 2064/2003 schválil pre príjemcu investičné stimuly pri dodržaní týchto podmienok:
1.	Celková hodnota štátnej pomoci formou investičných stimulov - úľavy na dani z príjmu podľa § 35c zákona č. 366/1999 Z. z. o daniach z príjmov v znení neskorších predpisov neprekročí 27,9 % celkovej hodnoty oprávnených nákladov na obstaranie investičného majetku, vzťahujúcich sa na investičný projekt a nesmie presiahnuť výšku 92,6 mil. Sk.
	Porada ekonomických ministrov SR dňa 16. 8. 2004 prerokovala a odporučila na rokovanie vlády SR žiadosť o poskytnutie investičných stimulov pre spoločnosť OSRAM Slovakia, a. s. Nové Zámky.
	Vzhľadom na to, že podľa § 4 ods. 5 zákona č. 565/2001 Z. z. o investičných stimuloch a o zmene a doplnení niektorých zákonov je iba vláda SR oprávnená rozhodnúť o návrhu na schválenie investičných stimulov, predkladá Ministerstvo hospodárstva SR materiál na rokovanie vlády SR.